**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. balandžio 28 d. sprendimo Nr. T2-119 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PAKEITIMO“**

**PROJEKTO**

**1. Projekto rengimą paskatinusios priežastys.**

Šis sprendimo projektas parengtas, atsižvelgiant į darbo grupės, sudarytos Klaipėdos miesto savivaldybės administracijos direktoriaus 2017 m. vasario 8 d. įsakymu Nr. AD1-347 (toliau – Darbo grupė), išvadas dėl Klaipėdos miesto savivaldybės bendrojo ugdymo mokyklų 2016–2020 metų bendrojo plano (toliau – Bendrasis planas) pakeitimo.

**2. Parengto projekto tikslai ir uždaviniai.**

Sprendimo projekto tikslas – užtikrinti ugdymo programų įvairovę ir individualius mokinių ugdymosi poreikius atliepiančių mokyklų plėtrą. Uždavinys – pakeisti Bendrojo plano priedą (Tinklo pertvarkos priemonių įgyvendinimo planas).

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galioja Bendrojo plano priedas, t. y. Tinklo pertvarkos priemonių įgyvendinimo planas, kuriame numatyta, kad, atlikus jo įgyvendinimo stebėseną, gali būti patikslintos kai kurios priemonės arba įtraukiamos naujos.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu, atsižvelgus į mokyklų bendruomenių pageidavimus ir Darbo grupės išvadas, numatoma papildyti Bendrojo plano priedą, sudarant galimybes:

– Baltijos gimnazijoje nuo 2018 m. rugsėjo 1 d. pavienėse klasėse pradėti įgyvendinti pagrindinio ugdymo II dalies ir vidurinio su inžineriniu ugdymu programas, patvirtintas Lietuvos Respublikos švietimo ir mokslo ministro 2014 m. rugpjūčio 8 d. įsakymu Nr. V-735. Gimnazija pasirengusi numatomiems pokyčiams. Joje dirba aukštos kvalifikacijos mokytojai, vykdomas pilotinis bandymas fizikos, chemijos pamokose, bendradarbiaujama su verslo atstovais, Kauno technologijos universitetu, tariamasi dėl bendradarbiavimo sričių su Klaipėdos universitetu. Kadangi šalia Baltijos gimnazijos esančioje Martyno Mažvydo progimnazijoje inžinerinio ugdymo kryptis įgyvendinama pradinio ir pagrindinio ugdymo I dalies programose nuo 2016 m., miesto mokiniams bus sudaryta galimybė nuo 1 klasės iki mokyklos baigimo nuosekliai, sistemingai ir kryptingai plėtoti ne tik bendrąsias ir dalykines (matematikos, gamtos mokslų, technologijų) kompetencijas, bet ir inžinerinę kompetenciją, reikalingą planuojant su inžinerinėmis profesijomis ar inžinerine kūryba susijusią karjerą;

* Simono Dacho progimnazijoje nuo 2018 m. rugsėjo 1 d. pavienėse klasėse pradėti taikyti Novatoriško verslumo ugdymo sampratos, patvirtintos Lietuvos Respublikos švietimo ir mokslo ministro 2016 m. liepos 19 d. įsakymu Nr. V-655, elementus. Progimnazija pasirengusi numatomiems pokyčiams. Joje sėkmingai taikomi patyriminio mokymosi (per praktinę veiklą) metodai, bendrojo ugdymo dalykuose plačiai naudojama tiriamoji veikla, tam pritaikyta progimnazijos aplinka, vykdomas bendradarbiavimas su Oksfordo, Vilniaus ir Klaipėdos universitetais, verslo partneriais. Tokiu būdu mokiniams bus sudaryta galimybė plėtoti iniciatyvumą, kūrybiškumą, verslumą, lyderystę;
* „Versmės“ progimnazijoje nuo 2019 m. rugsėjo 1 d. pavienėse klasėse pradėti taikyti Klasikinio ugdymo sampratos, patvirtintos Lietuvos Respublikos švietimo ir mokslo ministro 2015 m. birželio 17 d. įsakymu Nr. V-638, elementus. Progimnazijoje dirba aukštos kvalifikacijos mokytojai, stiprinamas kalbų mokymas ir mokymasis, plačiai taikomi aktyvieji ugdymo(si) metodai. Darbo grupės nariai progimnazijos vadovui rekomendavo per metus bendruomenėje aiškiau susitarti kurie sampratos elementai bus taikomi, koks šių elementų pagalba bus formuojamas ugdymo turinys, kokie mokinių poreikiai ir gebėjimai, vertybinės nuostatos bus plėtojamos. Taip pat siūlė konsultuotis su „Žemynos“ gimnazijos pedagogais, kurie Klasikinio ugdymo sampratos elementus ugdymo procese taiko nuo 2016 m.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikės parengti Klaipėdos miesto savivaldybės tarybos sprendimo projektus dėl klasių skaičiaus 2018–2019 mokslo metams nustatymo, mokykloms priskirtų aptarnavimo teritorijų papildymo. Sprendimo projektus parengs Ugdymo ir kultūros departamento Švietimo skyriaus specialistai iki 2018 m. balandžio mėnesio.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai, Klaipėdos miesto savivaldybės Švietimo taryba, bendrojo ugdymo mokyklų tarybos Lietuvos Respublikos švietimo ir mokslo ministro nustatyta tvarka.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Darbo grupė, Savivaldybės mokyklų vadovai.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 2 lapai.

Švietimo skyriaus vedėja Laima Prižgintienė